Επιτρέπει στην Ευρωπαϊκή Επιτροπή να θεσπίσει μέτρα διασφάλισης* για την προστασία του βιομηχανικού κλάδου της Ευρωπαϊκής Ένωσης (ΕΕ) από τον αθέμιτο ανταγωνισμό που προκαλείται από ξαφνική και απρόβλεπτη αύξηση των εισαγωγών. Τα μέτρα διασφάλισης επιδιώκουν να προσφέρουν προσωρινή ανάσα στον βιομηχανικό κλάδο της ΕΕ προκειμένου να πραγματοποιηθούν οι απαραίτητες προσαρμογές. Σε αντίθεση με τα μέτρα αντιντάμπινγκ* και τα μέτρα κατά των επιδοτήσεων*, τα μέτρα διασφάλισης δεν επικεντρώνονται στον δίκαιο ή μη χαρακτήρα του εμπορίου, με αποτέλεσμα οι όροι επιβολής τους να είναι πιο αυστηροί. Η ΕΕ πρέπει να αποδείξει ότι η αύξηση των εισαγωγών: είναι απότομη, οφείλεται σε απρόβλεπτες εξελίξεις, προκαλεί (ή απειλεί να προκαλέσει) σοβαρή ζημία στον βιομηχανικό κλάδο της ΕΕ, και τα μέτρα διασφάλισης είναι προς το συμφέρον της ΕΕ. Τα μέτρα διασφάλισης εφαρμόζονται σε όλες τις εισαγωγές κάθε σχετικού προϊόντος από όλες τις χώρες. Η Επιτροπή μπορεί να θεσπίσει τα ακόλουθα μέτρα διασφάλισης: μέτρα για την τροποποίηση, αναστολή ή κατάργηση των ισχυόντων μέτρων αντιντάμπινγκ ή/και κατά των επιδοτήσεων· μέτρα για την απαλλαγή των εισαγωγών εξ ολοκλήρου ή εν μέρει από τους δασμούς αντιντάμπινγκ ή τους αντισταθμιστικούς δασμούς* που, σε διαφορετική περίπτωση, θα ήταν καταβλητέοι· οποιαδήποτε άλλα ειδικά μέτρα, όπως εισαγωγικές ποσοστώσεις ή δασμολογικές ποσοστώσεις επί των εισαγωγών, τα οποία θεωρούνται κατάλληλα στις συγκεκριμένες περιστάσεις. Κάθε τροποποίηση, αναστολή ή απαλλαγή πρέπει να περιορίζεται χρονικά και να εφαρμόζεται μόνον όταν ισχύουν τα αντίστοιχα μέτρα διασφάλισης.